text: Савченко и Шолкови поведоха при спортните двойки на СП - Зимни спортове - Sportal.bg
  Савченко и Шолкови поведоха при спортните двойки на СП
  25 март 2009 | 10:13
  Световните шампиони Альона Савченко и Робин Шолкови (Германия) поведоха при спортните двойки на Световното първенство по фигурно пързаляне в Лос Анджелис. Савченко и Шолкови, които са и трикратни първенци на Стария континент, бяха над всички в кратката програма, като изпълниха блестящо своето съчетание в стил рок под звуците на "Lost in Space". Германската двойка окупира първото място със 72,30 точки, пред дуета на Русия Юко Кавагути и Александър Смирнов - 68,94 точки и китайците Чжан Дан и Чжан Хао - 67,42 точки. Българите Нина Иванова и Филип Залевски се нареди на 23-а позиция с 34,58 точки и няма да участва във волната програма. Според регламента при спортните двойки напред продължават само първите 20 двойки.
  Бившите европейски шампиони Оксана Домнина и Максим Шабалин (Русия) излязоха начело след задължителния танц (пасо добле) при танцовите двойки. Тяхното "агресивно" пасо добле получи най-високи оценки - 40,77 точки. Олимпийските вицешампиони Танит Белбин и Бенджамин Агосто (САЩ) заемат втората позиция с 39,65 точки, а Теса Виртю и Скот Моар (Канада) са трети с 39,37 точки. Изненадващо настоящите европейски първенци Яна Хохлова и Сергей Новицки (Русия) са едва пети с 37,34 точки и с малки шансове за медал. Българският дует Ина Демирева и Юрий Куракин се наредиха 28-и с 19,75 точки и ще участват в оригиналната програма.